สอยยัง? 4 ตัวเต็งโรงไฟฟ้าขยะ 50MW ก่อนรู้ผลศุกร์นี้
สอยยัง? 4 ตัวเต็งโรงไฟฟ้าขยะ 50MW ก่อนประกาศผลศุกร์นี้ BWG-PSTC-GENCO-SUPER
26 ต.ค. 2559

ข่าวหุ้นธุรกิจออนไลน์ ได้ทำการสำรวจบทวิเคราะห์ของโบรกเกอร์เกี่ยวกับบริษัทจดทะเบียนในตลาดหลักทรัพย์ (บจ.) กลุ่มพลังงานทางเลือกที่ร่วมยื่นดำเนินโครงการการรับซื้อไฟฟ้าพิเศษจากขยะอุตสาหกรรมในรูปแบบ Feed-in Tariff (FiT) จำนวนไม่เกิน 50MW ซึ่งในวันที่ 28 ต.ค.นี้ ทางคณะกรรมการกำกับกิจการพลังงาน (กกพ.) จะมีกำหนดประกาศรายชื่อผู้ที่ได้รับการคัดเลือกหลังจากที่เปิดให้ยื่นคำร้องและข้อเสนอขอขายไฟฟ้าระหว่างวันที่ 22-28 ก.ย.59 ซึ่งจะประกาศรายชื่อผู้ที่ได้รับคัดเลือกในวันที่ 28 ต.ค.59 และลงนามในสัญญาซื้อขายไฟฟ้าวันที่ 25 ก.พ.60 กำหนดจ่ายไฟฟ้าเข้าระบบเชิงพาณิชย์ (COD) ภายในวันที่ 31 ธ.ค.62
โดยจากการสำรวจพบว่านักวิเคราะห์ส่วนใหญ่คาดว่าบริษัท เบตเตอร์ เวิลด์ กรีน จำกัด (มหาชน) หรือ BWG ,บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC และบริษัทบริหารและพัฒนาเพื่อการอนุรักษ์สิ่งแวดล้อม จำกัด(มหาชน) หรือ GENCO ,บริษัท ซุปเปอร์บล๊อก จำกัด (มหาชน) หรือ SUPER มีแนวโน้มที่จะได้รับคัดเลือก ขณะเดียวกันราคาหุ้น 4 บจ.ดังกล่าวเริ่มปรับตัวในทิศทางที่ดี ซึ่งคาดว่าเกิดจากการที่นักลงทุนจะเข้ามาซื้อเก็งกำไรภายในสัปดาห์นี้ก่อนการประกาศผล
 
ทั้งนี้ บล.โนมูระ พัฒนสิน ระบุในบทวิเคราะห์ โดยคาดว่า กำไรสุทธิไตรมาส 3/59 ของ BWG ยังทรงตัวเทียบไตรมาสก่อนหน้า จากแนวโน้มปริมาณขยะส่งเข้ากำจัดในระบบมากขึ้น ประกอบกับ เตรียม COD โรงไฟฟ้าขยะที่ 1 กำลังการผลิต 8MW ในช่วงไตรมาส 4/59
ขณะที่บริษัทเดินหน้าเข้าประมูลยื่นขอขายไฟฟ้าขยะอุตสาหกรรม 50MW ในวันที่ 22-28 ก.ย.59 ยังคงน้ำหนัก BWG จะชนะการประมูล 2 โครงการหรือ 16MW แนะนำซื้อเป้าหมาย 3.14 บาท
 
ด้าน บล.โนมูระ พัฒนสิน ระบุในบทวิเคราะห์ว่า โดยคาดว่ากำไรสุทธิไตรมาส 3/59 ของ PSTC จะเติบโตต่อเนื่อง เทียบไตรมาสก่อนหน้า ผลักดันให้กำไรสุทธิปี 59 ที่ระดับ 90.6 ลบ. เติบโตสูง 527.8%  เทียบช่วงเดียวกันของปีก่อน
ขณะที่รอผลประมูลขยะอุตสาหกรรมอย่างเป็นทางการในวันที่ 28 ต.ค. 59 ประกอบกับ บริษัทเตรียมเข้าประมูลพลังงานขยะชุมชน 100MW ต่อเนื่องเมื่อวันที่ 17 ต.ค.59 เป็น Potential Upside PSTC เด่น ราคาเป้าหมายปี 59 ที่ 0.98 บาท Upside สูง หลังบันทึกรายได้จากโรงไฟฟ้าครบ PER18F จะลดสู่ระดับเพียง 12เท่า
 
ขณะที่ บล.เคจีไอ (ประเทศไทย) ระบุในบทวิเคราะห์ “เก็งกำไร” หุ้นโรงไฟฟ้าขยะ (BWG, GENCO) เนื่องจาก คณะกรรมการกำกับกิจการพลังงาน (กกพ.) จะเริ่มเปิดให้ยื่นเสนอขายไฟฟ้า (จากขยะอุตสาหกรรมฯ รวมกำลังการผลิต 50MW) ในวันที่ 22-28 ก.ย. 2559 คาดเป็น Sentiment บวกต่อหุ้นในกลุ่ม
ด้าน บล.โกลเบล็ก แนะนำ “ซื้อเก็งกำไร” หุ้นในกลุ่มที่มีปัจจัยสนับสนุน อย่าง BWG, AKP, GENCO, SUPER,PSTC จากที่ทาง กกพ.เปิดรับซื้อไฟฟ้าจากโรงไฟฟ้าขยะ 50MW พร้อมประกาศผลภายในเดือน ต.ค. 59
 
สำหรับบริษัทจดทะเบียน (บจ.) ร่วมยื่นข้อเสนอ ได้แก่ บริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO, บริษัท ซุปเปอร์บล๊อก จำกัด (มหาชน) หรือ SUPER, บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT, บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ร่วมมือกับกลุ่ม บริษัท โกลว์ พลังงาน จำกัด (มหาชน) หรือ GLOW, บริษัท ปูนซิเมนต์ไทย จำกัด (มหาชน) หรือ SCC, บริษัท เบตเตอร์ เวิลด์ กรีน จำกัด (มหาชน) หรือ BWG และพันธมิตรของ บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC เป็นต้น
ทั้งนี้ ผู้ที่ได้ลำดับการยื่นเอกสารเป็นรายที่ 1 คือ  โครงการของกลุ่ม GENCO ซึ่งจะได้รับการพิจารณาก่อนเป็นลำดับแรก ปริมาณขายไฟฟ้า 8 เมกะวัตต์ ส่วนอีกโครงการของ GENCO ได้ลำดับที่ 11 ปริมาณขายไฟฟ้า 8 เมกะวัตต์ คาดว่าจะใช้เงินลงทุนโครงการละ 1,200 ล้านบาท
ส่วนลำดับที่ 2 เป็นโครงการของกลุ่ม SUPER ปริมาณขายไฟฟ้า 4.8 เมกะวัตต์ จากทั้งหมดที่ยื่นมา 5 โครงการ และลำดับที่ 3 เป็นโครงการของ CWT ปริมาณขายไฟฟ้า 8 เมกะวัตต์ 